
I.
Charakteristika

1. Pretlaková ventilácia je metóda núteného vetrania, ktorá spočíva v riadenom vytláčaní dymu čistým vzduchom. Na odvedenie studeného dymu sa nasadzuje pretlaková ventilácia až po uhasení požiaru s cieľom rýchleho odvetrania miesta zásahu a prípadného dohľadania zvyškov horenia alebo počas zdolávania požiaru na odvetranie priestorov mimo pásma horenia a prípravy. 

2.  Na účely tohto metodického listu 

a) studený dym je dym, ktorého teplota poklesla natoľko, že nie je schopný samostatne vznietiť horľavé látky na mieste zásahu; tendencia stúpania studeného dymu nie je taká výrazná ako v prípade horúceho dymu; hustota studeného dymu je približne rovnaká ako hustota okolitého vzduchu,

b) privádzací otvor je otvor, ktorým sa do objektu privádza čistý vzduch; spravidla ide o vstupný otvor do vnútornej zásahovej cesty,

c) odvádzací otvor je otvor, ktorým sa z objektu odvádza teplo a dym (dvere, okná, strešné vikiere alebo iné vhodné otvory),

d) vzduchový kužeľ je prúd vzduchu tvaru rozširujúceho sa kužeľa, ktorý vychádza z pretlakového ventilátora.

II.
Úlohy a postup činnosti
1. Pri prieskume treba zvážiť použitie pretlakovej ventilácie vzhľadom na charakter budovy a smer i rýchlosť vetra, ako aj z hľadiska možnosti jej použitia vzhľadom na prirodzenú ventiláciu. Pretlaková ventilácia by mala podporovať alebo usmerňovať prirodzenú ventiláciu. 
2. Postupnosť činností pri nasadení pretlakovej ventilácie: 

a) voľba privádzacieho otvoru a umiestnenie ventilátora pred tento otvor,
b) vytvorenie odvádzacieho otvoru,

c) uvedenie ventilátora do činnosti a pokrytie privádzacieho otvoru vzduchovým kužeľom,

d) usmerňovanie prúdu vzduchu vo vnútri objektu do úplného odvetrania. 

3. Na dosiahnutie maximálnej účinnosti a rýchlosti odvetrania pretlakovou ventiláciou sa neodporúča odvetrávať všetky priestory naraz, ale treba rozdeliť objekt do jednotlivých uzatvorených sekcií a odvetrávať ich postupne.
III.
Očakávané zvláštnosti

Pri použití pretlakovej ventilácie môže dôjsť k týmto komplikáciám:

a) možnosť opätovného vzplanutia tlejúcich zvyškov horenia,
b) možnosť negatívneho ovplyvnenia prúdenia vzduchu vo vnútri objektu vplyvom silného vetra pôsobiaceho proti odvádzacím otvorom,
c) veľká hlučnosť na mieste nasadenia pretlakového ventilátora (sťažená komunikácia zasahujúcich hasičských jednotiek), najmä ak je pretlakový ventilátor nasadený vo vnútri objektu.[image: image1.png]

